Θερινοί Ολυμπιακοί Αγώνες 1984

Οι Θερινοί Ολυμπιακοί Αγώνες 1984, οι Αγώνες της 23ης Ολυμπιάδας της σύγχρονης εποχής, διοργανώθηκαν στο Λος Άντζελες των Ηνωμένων Πολιτειών από τις 28 Ιουλίου έως και τις 12 Αυγούστου 1984. Ήταν οι τρίτοι συνεχόμενοι Ολυμπιακοί Αγώνες που σημαδεύτηκαν από μποϋκοτάζ. Αυτή τη φορά η Σοβιετική Ένωση και οι χώρες του Ανατολικού Μπλοκ δεν έλαβαν μέρος, επικαλούμενες λόγους ασφαλείας, πλην όμως ήταν φανερό πως επρόκειτο για απάντηση στο μποϋκοτάζ των Αμερικανών στη διοργάνωση του 1980 στη Μόσχα. Για πρώτη φορά οι Ολυμπιακοί Αγώνες έγιναν χωρίς κρατική οικονομική ενίσχυση, παρά μόνο με ιδιωτική επιχειρηματική δραστηριότητα, και μάλιστα παρουσίασαν μεγάλα κέρδη. Πήραν μέρος 140 χώρες, με 6.829 αθλητές, σε 221 αγωνίσματα των 21 αθλημάτων. Ο Αμερικανός σπρίντερ, Καρλ Λιούις ήταν ο αθλητής - μορφή των Αγώνων, με 4 χρυσά μετάλλια.

 Η επιλογή του Λος Άντζελες ως διοργανώτρια πόλη των Αγώνων της 23ης Ολυμπιάδας έγινε στην 80ή Σύνοδο της ΔΟΕ στην Αθήνα, στις 18 Μαΐου 1978. Ήταν η μοναδική υποψήφια πόλη μετά την απόσυρση της Τεχεράνης. Οι ΗΠΑ υποδέχτηκαν για τρίτη φορά τους Ολυμπιακούς Αγώνες, μετά το 1904 και 1932. Μετά το Παρίσι και το Λονδίνο, το Λος Άντζελες έγινε η τρίτη πόλη που διοργανώνει δύο φορές τους Αγώνες. Το λογότυπο των Ολυμπιακών Αγώνων του Λος Άντζελες αποτελείται από τρία αστέρια, παγκόσμιο σύμβολο, με τα χρώματα της σημαίας των Ηνωμένων Πολιτειών. Οι οριζόντιες γραμμές συμβολίζουν την ταχύτητα με την οποία οι αθλητές προσπαθούν να φτάσουν στο στόχο τους. Η μασκότ είναι ο Σαμ, ο αετός. Ο αετός είναι το σύμβολο της χώρας και σχεδιάστηκε από τον Ρόμπερτ Μουρ, από τα στούντιο της Ντίσνεϊ. Ο σκοπός του ήταν να δημιουργήσει μία μασκότ που να είναι αγαπητή στα παιδιά. Η Ολυμπιακή δάδα φέρει την επιγραφή, «Games of the XXIII Olympiad Los Angeles 1984», (Αγώνες της 23ης Ολυμπιάδας Λος Άντζελες 1984), αλλά και το τρίπτυχο Citius, Altius, Fortius (πιο γρήγορα, πιο ψηλά, πιο δυνατά). Το σχέδιο στην κορυφή της δάδας αναπαριστά το Ολυμπιακό στάδιο του Λος Άντζελες. Ο συνθέτης Τζον Γουίλιαμς, είναι ο συνθέτης του επίσημου θέματος των Αγώνων με τίτλο «Olympic Fanfare» και είναι ένα από τα πιο αναγνωρίσιμα κομμάτια που αφορούν τους Ολυμπιακούς Αγώνες. Μετά τις Ολυμπιάδες του 1976 και του 1980, αυτή τη φορά ήταν η σειρά των κομμουνιστικών χωρών να μην συμμετάσχουν στους Ολυμπιακούς Αγώνες. Στις 8 Μαΐου 1984, η Σοβιετική Ένωση έκανε γνωστό ότι δεν σκοπεύει να στείλει τους αθλητές της στο Λος Άντζελες. Την ακολούθησε η πλειοψηφία των χωρών του ανατολικού μπλοκ με την Ανατολική Γερμανία και την Κούβα. Επίσημη αιτία της αποχής, ήταν λόγοι ασφαλείας, με τον ισχυρισμό ότι υπήρχε τότε στις ΗΠΑ έντονη αντι-σοβιετική υστερία, αλλά και η εμπορική πολιτική με την οποία οι ΗΠΑ διαχειρίζονταν τους Αγώνες. Στην πραγματικότητα, ήταν εμφανώς μια απάντηση στο μποϋκοτάζ του 1980 και μια πρώτης τάξεως ευκαιρία υποβάθμισης των Αγώνων. Είναι χαρακτηριστικό ότι το 60% των μεταλλίων στους Ολυμπιακούς Αγώνες του 1976 στο Μόντρεαλ είχαν κερδίσει οι χώρες που συμμετείχαν στο μποϋκοτάζ του 1984. Οι μόνες κομμουνιστικές χώρες που αψήφησαν την πολιτική της Μόσχας και πήραν κανονικά μέρος ήταν η Γιουγκοσλαβία, η Ρουμανία και η Κίνα. Μάλιστα για τη Ρουμανία, οι διοργανωτές πλήρωσαν όλα τα έξοδα μετάβασης και διαμονής στο Λος Άντζελες. Το Ιράν, η Αλβανία και η Λιβύη δεν συμμετείχαν επίσης στους Ολυμπιακούς Αγώνες του Λος Άντζελες, για διαφορετικούς όμως λόγους από αυτούς του Ανατολικού Μπλοκ. Παρά το μποϋκοτάζ, 140 χώρες συμμετείχαν στους Ολυμπιακούς Αγώνες. Για πρώτη φορά συμμετείχαν 20 χώρες: Μπαχρέιν, Μπανγκλαντές, Μπουτάν, Τζιμπουτί, Γκάμπια, Γρενάδα, Ισημερινή Γουινέα, Νησιά Σολομώντα, Βρετανικοί Παρθένοι Νήσοι, Μαυρίκιος, Μαυριτανία, Ομάν, Παπούα Νέα Γουινέα, Κατάρ, Ρουάντα, Σαμόα, Ταϊπέι, Τόνγκα, Υεμένη και Ζαΐρ. Για πρώτη φορά μετά τη διοργάνωση του 1952, η Κίνα έλαβε πάλι μέρος σε Θερινούς Ολυμπιακούς Αγώνες. Δύο μετάλλια κατέκτησε η Ελλάδα στους Ολυμπιακούς Αγώνες του 1984: Δημήτρης Θανόπουλος, ασημένιο μετάλλιο στην κατηγορία 82 κιλών της ελληνορωμαϊκής πάλης Μπάμπης Χολίδης, χάλκινο μετάλλιο στην κατηγορία 57 κιλών της ελληνορωμαϊκής πάληςΣτην οκτάδα βρέθηκαν: Κώστας Κοντομανώλης, 6ος στην κωπηλασία Νίκος Ηλιάδης, 6ος στην κατηγορία 90κ. της άρσης βαρών Γιάννης Γέροντας, 7ος στην κατηγορία 110κ. της άρσης βαρών Γιάννης Τσιντσάρης, 4ος στην κατηγορία +110 κιλά της άρσης βαρών Ηλίας Χατζηπαυλής/Λεωνίδας Πελεκανάκης, 6οι στην κατηγορία "Star" της ιστιοπλοΐας Τάσος Μπουντούρης/Δημήτρης Δεληγιάννης/Γιώργος Σπιρίδης, 6οι στην κατηγορία "Soling" της ιστιοπλοΐας Εθνική ομάδα υδατοσφαίρισης (Ιωάννης Βόσος, Σπύρος Καπράλος, Σωτήρης Σταθάκης, Ανδρέας Γκούνας, Κυριάκος Γιαννόπουλος, Αριστείδης Κεφαλογιάννης, Τάσος Παπαναστασίου, Δημήτρης Σελετόπουλος, Αντώνης Αρώνης, Μάρκελλος Σιταρένιος, Γιώργος Μαυρωτάς, Ξενοφών Μουδάτσιος, Σταύρος Γιαννόπουλος), 8η θέση στην υδατοσφαίριση Ηρακλής Δεσκουλίδης, 7ος στην κατηγορία 82κ. της ελευθέρας πάλης Παναγιώτης Ποικιλίδης, 8ος στην κατηγορία υπερβαρέων της ελευθέρας πάλης Γιώργος Ποικιλίδης, 6ος στην κατηγορία 100κ. της ελευθέρας πάλης Γιώργος Ποζίδης, 6ος στην κατηγορία 90κ. της ελληνορωμαϊκής πάλης Γιώργος Στεφανόπουλος 5ος στην κατηγορία 91κ. της πυγμαχίας Αγγελική Κανελλοπούλου, στα προημιτελικά στην αντισφαίριση γυναικών (αγώνισμα επίδειξης) Από την ελληνική ολυμπιακή ομάδα αποκλείστηκε η Άννα Βερούλη, η οποία βρέθηκε ντοπαρισμένη σε έλεγχο που της έγινε μετά τον προκριματικό του ακοντισμού.